A Bizottság 223/2004/EK rendelete
(2004. február 9.)
az egyes elnevezéseknek a mezőgazdasági termékek és élelmiszerek különleges tulajdonságainak tanúsításáról szóló 2082/92/EGK tanácsi rendeletben foglalt, különleges tulajdonságokra vonatkozó tanúsítványok nyilvántartásába történő bejegyzéséről szóló 2301/97/EK rendelet mellékletének kiegészítéséről (Hushållsost)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek különleges tulajdonságainak tanúsításáról szóló, 1992. július 14-i 2082/92/EGK tanácsi rendeletre [1], és különösen annak 9. cikke (1) bekezdésére,
mivel:
(1) A 2082/92/EGK rendelet 7. cikkének megfelelően, Svédország továbbította a Bizottsághoz a "Hushållsost" elnevezésnek a különleges tulajdonságokra vonatkozó tanúsítványok nyilvántartásába történő bejegyzése iránti kérelmét.
(2) A "hagyományos különleges termék" megjelölés kizárólag a nyilvántartásban szereplő elnevezések tekintetében használható.
(3) Az e rendelet mellékletében szereplő elnevezésnek az Európai Unió Hivatalos Lapjában való kihirdetését [2] követően a Bizottsághoz a rendelet 8. cikke alapján nem érkezett kifogás.
(4) Ennek következtében, a mellékletben szereplő elnevezést be kell jegyezni a különleges tulajdonságokra vonatkozó tanúsítványok nyilvántartásába, és ezáltal az a Közösségen belül a 2082/92/EGK rendelet 13. cikkének (1) bekezdése értelmében mint "hagyományos különleges termék" oltalmat élvez.
(5) E rendelet melléklete kiegészíti a 2301/97/EK bizottsági rendelet [3] mellékletét,
ELFOGADTA EZT A RENDELETET:
1. cikk
A 2301/97/EK rendelet melléklete ezennel az e rendelet mellékletében szereplő elnevezéssel egészül ki, és azt a 2082/92/EGK rendelet 9. cikke (1) bekezdésének megfelelően be kell jegyezni a különleges tulajdonságokra vonatkozó tanúsítványok nyilvántartásába.
A rendelet 13. cikkének (2) bekezdése szerinti oltalom nem alkalmazandó.
2. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 9-én.